Suid-Afrikaners gewaarsku oor verhoogde malaria-risiko, veral in noordelike dele van die land | SA-News.com
Die Nasionale Instituut vir Oordraagbare Siektes (Nios) het Maandag gewaarsku dat Suid-Afrikaners bedag moet wees op 'n malaria-risiko, veral in die noordelike dele van die land wat nou die somerreënseisoen binnegaan.
"Ongelukkig het ons nog nie die laaste van malaria in Suid-Afrika beleef nie wat volgens alle aanduidings 'n terugkeer maak," sê dr. Peter Vincent van Netcare se reis-klinieke. Volgens Vincent is daar onlangs malariagevalle aangemeld in plekke waar vroeër geglo is malaria uitgewis is, soos die Waterberg-distrik in die noord-oostelike deel van Limpopo.
Hy benadruk dat die reënseisoen in die noordelike dele van die land aanleiding gee tot die toename in gevalle van malaria. "Die risiko is die hoogste tussen September en Mei wat al voorheen as die malaria-seisoen bestempel is.
"Maak seker dat jy weet waar die geaffekteerde gebiede is en watter tipe voorsorgmaatreëls nodig is. Malaria word aangetref in die noordelike dele van Limpopo, oostelike dele van Mpumalanga en die noordelike dele van KwaZulu-Natal, asook aangrensende lande soos Mosambiek, Botswana, Zimbabwe en Namibië," waarsku Vincent.
Suid-Afrikaners wat terugkeer van gebiede waar daar 'n malaria-risiko is, hetsy binne of buite die landsgrense, loop 'n risiko wat die Nios genoodsaak het om vir die eerste keer sedert 2013 'n malariarisiko-kaart vir Suid-Afrika op te stel. Dié kaart moet nog deur die departement van gesondheid goedgekeur word. Vincent raai mense aan om dringend vir bloedtoetse te gaan indien hul enige simptome van malaria ervaar.